קז'ימיש מוסקאל

קז'ימיש מוסקאל (בפולנית: Kazimierz Moskal; נולד ב-9 בינואר 1967) הוא כדורגלן עבר פולני ששיחק בעמדת הקשר, וכיום מאמן קבוצת ל.ק.ס. לודז'. מוסקאל גדל במחלקת הנוער של קבוצת הפאר הפולנית ויסלה קרקוב ובשנת 1985 עלה לקבוצה הבוגרת של המועדון. בשנים אלה הקבוצה לא הצליחה לזכות בתארים, ובשנת 1990 עבר מוסקאל לאלופה דאז, לך פוזנן, במדיה זכה בשתי אליפויות רצופות. בקיץ 1994 הגיע מוסקאל לישראל, כשהוחתם בהפועל תל אביב על ידי המאמן משה סיני. מוסקאל הצטרף לשני שחקנים פולנים נוספים שכבר שיחקו במועדון - השוער ירוסלב באקו והבלם דמיאן לוקאשיק, עמם שיחק קודם לכן בלך פוזנן. ב-10 בספטמבר 1994, כבר במחזור השני של העונה, כבש מוסקאל את שער הבכורה שלו בהפועל תל אביב, שער ניצחון מול הפועל חיפה 7 דקות מהסיום. במחזור השישי של העונה שיחקה הקבוצה מול מכבי תל אביב, לאחר שלא ניצחה בדרבי מאז שחזרה לליגת הבכירה ב-1990. כשהתוצאה הייתה 2-2 כבש מוסקאל שער יתרון בדרך לניצחון 2-4, והפך לאחד השחקנים האהובים ביותר על האוהדים. בעונת 1995/1996 היה שותף מוסקאל למשחקיה הראשונים של הפועל תל אביב אי פעם בגביע אופ"א. בתחילת עונת 1997/1998 הגיע לקבוצה המאמן אלי כהן, ומעמדו של מוסקאל התערער. ב-20 בדצמבר 1997 כבש את שער הניצחון (0-1) מול הפועל אשקלון, שהיה לשערו האחרון בקבוצה. בינואר 1998 החתים כהן את סבסטיאן סימרוטיץ' ונאלץ לוותר על אחד השחקנים הזרים. מוסקאל שוחרר מהקבוצה לאחר ששיחק במדיה שלוש וחצי עונות וכבש 14 שערים, ועבר לשחק במכבי עירוני אשדוד. זמן קצר לאחר מכן הגיע עם קבוצתו למשחק מול הפועל תל אביב באצטדיון בלומפילד. לפני שריקת הפתיחה נערך לכבודו של מוסקאל טקס הוקרה על תרומתו להפועל תל אביב. בקיץ 1998, לאחר חצי עונה באשדוד, חזר מוסקאל לפולין וחתם בהוטניק קרקוב. לאחר עונה אחת במועדון חזר לקבוצת נעוריו, ויסלה קרקוב. במהרה שב מוסקאל להיות שחקן מפתח בקבוצה, ועל אף שבצעירותו שיחק כקשר התקפי, בתקופה זו הפך אופי משחקו הגנתי יותר והוא שיחק כקשר אחורי ואף כשחקן הגנה. בתקופה זו זכה עם הקבוצה בשתי אליפויות ושני גביעים (כולל דאבל בעונתו האחרונה במועדון). בשנת 2003 עבר לקבוצת גורניק זאבז'ה, שם שיחק עונה אחת ולאחריה פרש ממשחק פעיל. מוסקאל הוא שחקנה לשעבר של נבחרת פולין, במדיה ערך 6 הופעות וכבש שער אחד. לאחר פרישתו פנה מוסקאל לאימון, ובשנת 2005 מונה לעוזר המאמן של ויסלה קרקוב. בשנת 2007 שימש גם כמאמן הראשי לתקופה קצרה, ולאחר מכן חזר לשחק באופן פעיל בקבוצות חובבים בפולין. בשנת 2008 מונה למאמן קבוצת הנוער של ויסלה קרקוב. לאחר שנתיים בתפקיד, חזר לעמדת עוזר המאמן של הקבוצה, ובעונת 2010/2011 זכה עמה באליפות. בנובמבר 2011 פוטר המאמן הראשי ומוסקאל מונה למאמנה של ויסלה קרקוב. תחתיו שיחקו בקבוצה הישראלים מאור מליקסון ודודו ביטון, ולאחר עונה אחת סיים מוסקאל את תפקידו במועדון. בקיץ 2012 מונה למאמנה של ל.ק.ס. ניצ'צ'ה שירדה עונה קודם לכן לליגה השנייה בפולין. בתום עונת 2012/2013 סיים את תפקידו. לקראת עונת 2013/2014 מונה למאמן קבוצת גאקאאס קטוביצה מהליגה השנייה בפולין, ובאוקטובר 2014 סיים את תפקידו. במרץ 2015 מונה בפעם השלישית למאמן ויסלה קראקוב, וב-30 בנובמבר 2015 פוטר מתפקידו. בשנת 2016 מונה למאמן פוגון שצ'צ'ין מליגת העל הפולנית, עמה הגיע לחצי גמר הגביע הפולני, ובעונה שלאחר מכן אימן את קבוצת סנדציה נובי סונץ', העולה החדשה לליגת העל הפולנית, אך ירד עמה בחזרה לליגת המשנה. בקיץ 2018 מונה למאמן קבוצת ל.ק.ס. לודז' מליגת המשנה. לך פוזנן אליפות פולין: 1991/1992, 1992/1993 סופר קאפ: 1992 ויסלה קרקוב אליפות פולין: 2000/2001, 2002/2003 הגביע הפולני: 2001/2002, 2002/2003 סופר קאפ: 2001 ויסלה קרקוב אליפות פולין: 2010/2011 מדיה וקבצים בנושא קז'ימיש מוסקאל בוויקישיתוף קז'ימיש מוסקאל, באתר Transfermarkt קז'ימיש מוסקאל, באתר Soccerway קז'ימיש מוסקאל, באתר WorldFootball.net קז'ימיש מוסקאל, באתר National Football Teams קז'ימיש מוסקאל, באתר FootballDatabase.eu פרופיל המאמן, באתר Transfermarkt ניסן צור, קז'ימיש מוסקאל מתגעגע לחומוס, באתר nrg מעריב, ‏30 ביולי 2008 יעקב זיו, מוסקאל: "אני צועק על ביטון בעברית", באתר nrg מעריב, ‏24 בנובמבר 2011 מאמן ויסלה פוטר, מוסקאל במקומו, באתר nrg מעריב,‏ 8 בנובמבר 2011